b'\n_START_ARTICLE_\nFranc Mo\xc4\x8dnik (matematik)\n_START_SECTION_\n\xc5\xbdivljenje in delo\n_START_PARAGRAPH_\nMo\xc4\x8dnik je hodil v gimnazijo in licej v Ljubljani (1824\xe2\x80\x931832). Po kon\xc4\x8danem bogoslovju v Gorici (1836) je pou\xc4\x8deval na tamkaj\xc5\xa1nji normalki in hkrati \xc5\xa1tudiral filozofske vede na Univerzi v Gradcu, kjer je leta 1840 promoviral. Leta 1846 je postal profesor elementarne matematike na tehni\xc5\xa1ki akademiji v Lvovu, leta 1849 na univerzi v Olomoucu. Od leta 1851 je bil \xc5\xa1olski uradnik (1869 do 1871 de\xc5\xbeelni \xc5\xa1olski nadzornik za \xc5\xa0tajersko). _NEWLINE_Prizadeval si je za izobra\xc5\xbeevanje u\xc4\x8diteljev, ustanavljanje novih \xc5\xa1ol ter za izbolj\xc5\xa1anje gmotnega polo\xc5\xbeaja \xc5\xa1olstva in u\xc4\x8diteljev na Kranjskem in \xc5\xa0tajerskem. Dosegel je uvedbo ve\xc4\x8d ur slovenskega pouka v tedanjih prete\xc5\xbeno nem\xc5\xa1kih ljudskih \xc5\xa1olah. _NEWLINE_V letu 1871 je bil z redom \xc5\xbeelezne krone 3. stopnje imenovan za viteza Fr. Jo\xc5\xbeefovega reda. Najbolj se je uveljavil kot pisec matemati\xc4\x8dnih u\xc4\x8dbenikov za osnovne in glavne \xc5\xa1ole ter za gimnazije, realke in u\xc4\x8ditelji\xc5\xa1\xc4\x8da ter kot metodik pouka matematike. Prva knjiga (o metodiki) je iz\xc5\xa1la v Ljubljani leta 1840, Lehre von den vier Rechnungsarten, aus deren Begriffe und dem Wesen unseres Zahlensystems entwickelt. Pozneje je sestavil_NEWLINE_ve\xc4\x8dje \xc5\xa1tevilo ra\xc4\x8dunic za ljudske \xc5\xa1ole: Anleitung zum Kopfrechnen f\xc3\xbcr die erste Klasse der Stadt- und Landschulen} (Dunaj 1846), nekaj metodi\xc4\x8dnih knjig za u\xc4\x8ditelje: Methodik des Zifferrechnens in angenessener Verbindung mit dem Kopfrechnen} (Dunaj 1856), za 3. in 4. razred), ve\xc4\x8d u\xc4\x8dbenikov aritmetike, algebre in geometrije za ni\xc5\xbeje in vi\xc5\xa1je razrede gimnazij in realk: Lehrbuch der Arrithmetik; Lehrbuch der Algebra; Lehrbuch der Geometrie (vse Dunaj 1850), posebne u\xc4\x8dbenike za mo\xc5\xa1ka in \xc5\xbeenska u\xc4\x8ditelji\xc5\xa1\xc4\x8da ter nekaj priro\xc4\x8dnikov in logaritemskih tabel. Napisal je ve\xc4\x8d kot 70 razli\xc4\x8dnih \xc5\xa1olskih knjig, veliko so jih za njim predelali drugi avtorji._NEWLINE_Pisal je v nem\xc5\xa1kem jeziku, njegova dela so bila prevedena v slovenski jezik (25) in \xc5\xa1e v 12 drugih jezikov; vseh izdaj je pribli\xc5\xbeno 1200, od tega pribli\xc5\xbeno 730 izdaj izvirnih del v nem\xc5\xa1\xc4\x8dini in 150 v sloven\xc5\xa1\xc4\x8dini. U\xc4\x8dbeniki so se_NEWLINE_uporabljali v vsej avstro-ogrski monarhiji in zunaj nje. U\xc4\x8dne knjige odlikujejo razumljiva metoda, jasna predstavitev snovi in prakti\xc4\x8dna uporabnost.'